CELEX: 32015R0538
Language: lt
Date: 2015-03-31 00:00:00
Title: 2015 m. kovo 31 d. Komisijos reglamentas (ES) 2015/538, kuriuo dėl benzenkarboksirūgšties ir benzoatų (E 210–213) naudojimo virtose krevetėse sūryme iš dalies keičiamas Europos Parlamento ir Tarybos reglamento (EB) Nr. 1333/2008 II priedas  Tekstas svarbus EEE

1.4.2015   
            
            
               LT
            
            
               Europos Sąjungos oficialusis leidinys
            
            
               L 88/4
            
         KOMISIJOS REGLAMENTAS (ES) 2015/538
   2015 m. kovo 31 d.
   kuriuo dėl benzenkarboksirūgšties ir benzoatų (E 210–213) naudojimo virtose krevetėse sūryme iš dalies keičiamas Europos Parlamento ir Tarybos reglamento (EB) Nr. 1333/2008 II priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 II priede pateiktas Sąjungos maisto priedų, leistinų naudoti maisto produktuose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą šis sąrašas gali būti atnaujintas Komisijos iniciatyva arba gavus prašymą;
            
         
               (3)
            
            
               Danijos jūros gėrybių gamintojų asociacija (Danish Seafood Association) pateikė prašymą iš dalies pakeisti Sąjungos maisto priedų sąrašą, kad būtų padidintas didžiausias leistinas benzenkarboksirūgšties ir benzoatų (E 210–213) kiekis virtose krevetėse sūryme;
            
         
               (4)
            
            
               Reglamento (EB) Nr. 1333/2008 II priede nustatyta, kad didžiausias leistinas naudoti sorbo rūgšties ir sorbatų, benzenkarboksirūgšties ir benzoatų (E 210–213) kiekis pusiau konservuotose žuvyse ir žuvininkystės produktuose, įskaitant vėžiagyvius, moliuskus, surimį ir žuvies/vėžiagyvių paštetą, virtus vėžiagyvius ir moliuskus, yra 2 000 mg/kg, o bendras didžiausias leistinas benzenkarboksirūgšties ir benzoatų (E 210–213) kiekis virtuose vėžiagyviuose ir moliuskuose yra 1 000 mg/kg;
            
         
               (5)
            
            
               šių didžiausių leistinų kiekių virtose krevetėse sūryme, kurių pH yra nuo 5,6 iki 5,7, turėtų pakakti bakterijų Listeria monocytogenes dauginimuisi slopinti esant 5–8 °C atšaldymo temperatūrai. Vis dėlto nedideli konservavimo sąlygų pokyčiai gali lemti bakterijų Listeria monocytogenes dauginimąsi. Danijos Technologijos universitete parengtas matematinis prognozavimo metodas reikalingam benzenkarboksirūgšties ir benzoatų (E 210–213) kiekiui nustatyti (3). Pagal šį modelį E 210–213 1 000 mg/kg kiekio nepakanka, kad būtų užkirstas kelias bakterijų Listeria monocytogenes dauginimuisi konservuojant krevetes sūryme, kurių pH yra 5,8. Taikytas modelis bei tyrimai rodo, kad bakterijų Listeria monocytogenes dauginimąsi tokiose krevetėse optimaliausiai būtų galima slopinti naudojant atitinkamai 1 500 mg/kg benzenkarboksirūgšties ir benzoatų (E 210–213) ir 500 mg/kg sorbo rūgšties ir sorbatų (E 200–203) mišinį;
            
         
               (6)
            
            
               ataskaitoje „2012 m. zoonozių, zoonozių sukėlėjų ir per maistą plintančių ligų protrūkių tendencijos ir šaltiniai“ (4) Europos maisto saugos tarnyba (toliau – Tarnyba) padarė išvadą, kad palyginti su 2011 m., listerioze užsikrėtusių asmenų skaičius šiek tiek padidėjo – 2012 m. užregistruoti 1 642 patvirtinti žmonių susirgimų atvejai. Statistiniu požiūriu reikšmingas, nors nedidelis sezoninį modelį atitinkantis padidėjimas Sąjungoje buvo nustatytas 2008–2012 m. laikotarpiu. Kaip ir ankstesniais metais, nustatytas didelis užsikrėtusiųjų mirštamumo rodiklis (17,8 %). 2012 m. 18 valstybių narių nuo listeriozės mirė iš viso 198 asmenys – tai didžiausias mirčių skaičius nuo 2006 m. Mažmeninės prekybos vietose parduodamuose gatavuose maisto produktuose aptiktų bakterijų Listeria monocytogenes kiekis retai viršydavo teisės aktuose nustatytą pavojaus nekeliantį kiekį. Toks kiekis dažniausiai būdavo viršijamas žuvininkystės produktų ėminiuose;
            
         
               (7)
            
            
               Komisijos ataskaitoje dėl maisto priedų suvartojimo Europos Sąjungoje (5) prieita prie išvados, kad laikantis didžiausių leistinų kiekių, mažiems vaikams leidžiamas suvartoti kiekis galėtų būti iki 96 %, suaugusiems – 84 % benzenkarboksirūgšties ir benzoatų priimtinos paros normos. Tuo metu didžiausias leidžiamas sorbo rūgšties ir sorbatų ir benzenkarboksirūgšties ir benzoatų kiekis virtose krevetėse buvo 2 000 mg/kg. Šis kiekis buvo pakeistas Europos Parlamento ir Tarybos direktyva 2006/52/EB (6), kai šis leidimas buvo išplėstas visų rūšių virtiems vėžiagyviams ir moliuskams, tačiau neviršijant 1 000 mg/kg benzenkarboksirūgšties ir benzoatų kiekio. Todėl manoma, kad padidinus šį kiekį iki 1 500 mg/kg tik virtose krevetėse sūryme nebūtų papildomos rizikos, dėl kurios galėtų kilti pavojus saugai;
            
         
               (8)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus tuos atvejus, kai minėto sąrašo atnaujinimu nedaroma poveikio žmonių sveikatai. Dėl leidimo benzenkarboksirūgštį ir benzoatus (E 210–213) naudoti virtose krevetėse sūryme minėtas sąrašas atnaujinamas nedarant poveikio žmogaus sveikatai, todėl nebūtina prašyti Tarnybos pateikti nuomonę;
            
         
               (9)
            
            
               todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
            
         
               (10)
            
            
               šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 II priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo šio reglamento įsigaliojimo dienos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  http://sssp.dtuaqua.dk
   
      (4)  2012 m. zoonozių, zoonozių sukėlėjų ir dėl maisto kylančių protrūkių tendencijų ir šaltinių Europos Sąjungoje suvestinė (EFSA Journal 2014;12(2):3547), http://www.efsa.europa.eu/en/efsajournal/doc/3547.pdf
   
      (5)  COM(2001) 542 galutinis.
   
      (6)  2006 m. liepos 5 d. Europos Parlamento ir Tarybos direktyva 2006/52/EB, iš dalies keičianti Direktyvą 95/2/EB dėl maisto priedų, išskyrus dažiklius ir saldiklius, ir Direktyvą 94/35/EB dėl maisto produktuose naudojamų saldiklių (OL L 204, 2006 7 26, p. 10).
   
      PRIEDAS
      Reglamento (EB) Nr. 1333/2008 II priedo E dalies 09.2 maisto produktų kategorijoje „Perdirbtos žuvys ir žuvininkystės produktai, įskaitant moliuskus ir vėžiagyvius“ po maisto priedo E 210–213 įterpiamas šis įrašas:
      
         
                      
                  
                  
                     „E 210–213
                  
                  
                     Benzenkarboksirūgštis ir benzoatai
                  
                  
                     1 500
                  
                  
                     (1) (2)
                  
                  
                     Tik sūrymu užpiltos virtos krevetės“